पिछले महीने देश ने जो भोगा वह अप्रत्यासित था, उसकी किसी ने कल्पना नहीं की थी । किन्तु, अब जो देश के कर्णधार करेंगे, वह तयशुदा होगा । पराकम्पन धीरे–धीरे कम हो रहा है, परन्तु देश को पटरी पड़ लाने की गति तेज होनी पड़ी । आत्मविश्वास को बढ़ाना होगा और समय की नब्ज और माँग को समझते हुए क्रियाशील होना पड़ेगा । फिनिक्स पुनर्जीवित या पुनर्जीवन लेने वाला एक पक्षी है, जिसकी चर्चा यूनानी साहित्य में मिलती है । फिनिक्स की आयु लम्बी होती है और उसमें, आसमान में बहुत ऊँचाई तक उड़ने की क्षमता भी होती है । माना जाता है कि इसकी मृत्यु इसके पंखों में आग लगने से होती है किन्तु उसी की राख से यह पुनर्जीवन प्राप्त करता है । तात्पर्य यह कि किसी भी चीज का अंत ही एक नई शुरुआत लेकर आता है । विध्वंश के धरातल पर नवनिर्माण की नींव पड़ती है । आज देश को इसी नवनिर्माण की अपेक्षा है और इसके लिए हर मन में आत्मविश्वास का होना आवश्यक है और साथ ही मानसिक शक्ति अपने अन्दर पैदा करनी है, इसकी सबसे बड़ी शर्त यही है कि दूसरों के साथ सकारात्मक तरीके से विचारों का आदान–प्रदान करें । देश विदेश से मिली सहायता का सही तरीके से उपयोग किया जाय । मतभेद और स्वार्थ को तिलांजलि देकर देश हित के लिए सोचें तथा एक सही और दृढ़ निश्चय के साथ नए नेपाल का निर्माण करें । प्रकृति के संग खिलवाड़ और अर्थ की स्वार्थ नीति ने अपना रंग दिखा दिया है । भविष्य सुरक्षित हो इसके लिए नेता ही नहीं जनता को भी सोचना होगा ।